བརྒྱུད་ལམ་ཁག་ཏུ་གནས་ཚུལ་སྤེལ་བ་ལྟར་ན།ཟླ་༡༠བའི་ཚེས་༡༥ཉིན་ཐེངས་དེའི་ཟབ་སྦྱོང་འཛིན་གྲྭར་ཞུགས་མཁན་ཁུལ་དྲུག་གི་དགེ་རྒན་རྣམས་ཀྱིས་ཐུན་མོང་གི་སྙན་ཞུ་ཞིག་ཕུལ་བའི་ནང།རང་མི་རིགས་ཀྱི་དུས་ད་ལྟའི་གནས་བབ་དང་མ་འོངས་པའི་མདུན་ལམ་ལ་བསམ་གཞིག་རེ་བྱས་ཚེ།མི་རིགས་ཀྱི་བདེ་སྡུག་དང་ཆགས་འཇིག་ལ་མི་བུ་སུ་ཡིན་ཡང་བཤོལ་དུ་མེད་པའི་འགན་འཁྲི་ཞིག་ཡོད།དེ་ནི་ང་ཚོ་མི་རབས་འདི་དང་མི་རབས་རྗེས་མ་དག་གི་འགན་འཁྲི་ཡིན་པས་ན།དུས་ད་ལྟ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩི་ཁྲིམས་དང་མི་རིགས་ས་ཁོངས་རང་སྐྱོང་བྱེད་ཕྱོགས་སྐོར་གྱི་བཅའ་ཁྲིམས་དང་འགལ་བ་།སློབ་གསོའི་ཆོས་ཉིད་དང་འགལ་བ་ཚན་རིག་དང་མཐུན་པའི་འཕེལ་རྒྱས་དང་འགལ་བའི་གནད་དོན་ཚབས་ཆེན་ཞིག་ཡོད་པ་ནི།རང་སྐད་ཕལ་པར་བཞག་སྟེ།གཞན་སྐད་གཙོ་བོ་བྱས་ནས་བོད་ཡིག་གི་སློབ་ཁྲིད་མ་གཏོགས་པའི་བསླབ་ཚན་གཞན་དག་རྒྱ་སྐད་ཀྱི་ལམ་ནས་འཁྲིད་པའི་སྲིད་ཇུས་ཞིག་ལག་ལེན་ལ་བསྟར་ཀྱིན་ཡོད་པ་དེ་རེད།དེ་ལ་ང་ཚོས་ངོ་མཚར་དུ་བརྩི་ཞིང་ལེགས་ཉེས་ཀྱི་བླང་དོར་ཅི་ཡང་མེད་པར་དང་དུ་ལེན་རྐྱང་བྱས་ན་དེ་ལ་དགེ་མཚན་ཅི་ཡང་མེད་པ་མ་ཟད་མྱུར་དུ་རང་གི་མི་རིགས་ཀྱི་རིགས་རྒྱུན་འཆད་པར་འགྱུར་པའི་སྔ་ལྟོས་ཡིན་པ་དང་།གལ་ཏེ་མི་རིགས་ཤིག་གི་སྐད་དང་ཡི་གེ་གཉིས་ཤི་བར་གྱུར་ན་དོན་ལ་མི་རིགས་དེ་ཉིད་ཀྱི་མི་ཐམས་ཅད་མཉམ་དུ་ཤི་ནས་མི་རིགས་དེ་རྩ་བ་ནས་མེད་པར་གྱུར་པ་དང་འདྲ་ཞེས་འཁོད་འདུག